Cete Citades    Saare lääneosas asuvas hiiglaslikus vulkaanikraatris (läbimõõt u 12 km) paikneb kaks järve - Lagoa Verde e roheline järv ning Lagoa Azul e sinine järv. Päiksepaistelise ilmaga on järvede erinev värvus  kraatri serval asuvatelt vaateplatvormidelt ka näha. Kahe järve tekkega seotud legendi kauni printessi ja lihtsa karjapoisi kurvast armastusloost oskavad kindlasti rääkida kõik kohalikud. Järvi ümbritsevad lopsakad metsatukad, künkad ja orud pakuvad põnevaid matkaradu ning romantilisi kauni vaatega piknikukohti.    Lagoa do Fogo    Lagoa do Fogo e tulejärv on vulkaanikraatris asuv maaliline järvesilm, mida peetakse kauneimaks kolmest Sao Migueli saarel asuvast vulkaanilisest järvest. Kas see  ka tõsi on, otsustab igaüks ise, kuid kõrgelt Fogo mäe tipust avanev vaatepilt järvele, seda ümbritsvale maastikule ning eemalt sinavale Atlandi ookeanile on kindlasti unustamatu.    Vila Franca do Campo    Saare esimene pealinn Vila Franca do Campo hävines peaaegu täielikult 1522.a toimunud tugevas maavärinas. Tänapäeval on see romantiline kaluriküla oma kitsaste tänavate, valgeks lubjatud ja mustast laavakivist ääristatud kirikute ning väikeste kalarestoranidega kindlasti külastamist  väärt.